Diane di Prima

File a bhí in Diane di Prima (Lúnasa 6, 1934 – Deireadh Fómhair 25, 2020). Guth radacach i nuafhilíocht Mheiriceá a bhí inti a raibh glór cumhachtach feimineach aici nuair ba iad na fir is mó a labhair ar son ghlúin na bhfilí Beat.

Lámhleabhar na hagóidíochta frithchultúrtha a bhí sa leabhar aici 'Revolutionary Letters' (1971) a léiríonn samhlaíocht útóipeach agus aird á tarraingt aici ar an éiceolaíocht. Sa dán eipiciúil Loba, ar tour-de-force é dar le mórán, tarraingíonn sí ar go leor miotas chun spiorad an fhaolchú mar bhandia a chruthú le cantaireacht orthaí. "Fuascailteach agus ar maos i bhfuil, dán do gach ré", a thug Robert Hunter air, liriceoir Grateful Dead.